Ղարաբաղյան կողմը, սակայն, Ուոլթերին մերժել է: «Մենք պատասխանել ենք, որ նման այցելության կարիք չկա»,- մեզ հետ զրույցում ասաց ԼՂՀ նախագահ Բակո Սահակյանի մամուլի խոսնակ Դավիթ Բաբայանը: ԼՂՀ իշխանությունները Ուոլթերին փոխանցած իրենց դիրքորոշման մեջ նշել են, թե կարծում են, որ զեկույցի վերնագիրը արտացոլում է հակամարտության միայն մի կողմի՝ Ադրբեջանի դիրքորոշումը, ինչը կանխորոշում է զեկույցի բովանդակությունը եւ եզրակացությունները: «Մեր կարծիքով, նման մոտեցումը խախտում է Եվրոպայի խորհրդի զեկույցների պատրաստման հիմնական սկզբունքները, որոնք են՝ անկողմնակալությունն ու չեզոքությունը, ինչը խոչընդոտում է Լեռնային Ղարաբաղի Հանրապետության իշխանությունների հետ համագործակցությունը»,- նշված է Ուոլթերին ուղարկված պաշտոնական պատասխանում: Այսինքն, Ռոբերտ Ուոլթերը սկանդալային անվանումով իր զեկույցը գրելու է կամ վաղուց արդեն գրել է առանց խնդրո առարկա տարածք այցելելու, եւ թերեւս կասկածի նշույլ չկա, թե ինչ բովանդակություն է այն ունենալու: Կարո՞ղ է հայկական կողմը կանխել այն: Տեսնենք: Թեեւ խիստ դժվար է դրան հավատալ: Նկատենք ընդամենը, որ 2013 թվականին, ԵԽԽՎ ձմեռային նստաշրջանի ժամանակ, նույն Ուոլթերը կարողացել էր տապալել Ադրբեջանում քաղբանտարկյալների վերաբերյալ զեկույցի ընդունումը, պատճառաբանելով, որ զեկույցի հեղինակ Շտրասերը հնարավորություն չի ունեցել այցելել Ադրբեջան: